Rowers ry met veiligheidswagte weg | Netwerk24
Deur Reneilwe Dhludhlu 19 Februarie 2019 18:59
Volgens Charl van der Merwe, besturende direkteur van die veiligheidsmaatskappy Graphite Security, het die veiligheidswagte die nagskof gewerk. Die rowers het kort voor 05:00 met toerusting aangekom om by die sentrum in te breek.
“Dit is onbekend by watter winkel hulle wou inbreek. Een van die veiligheidswagte het ’n paniekknoppie gedruk en toe die rowers dit besef, het hulle die veiligheidswagte in hul wegkommotor gedwing en met hulle weggery,” sê Van der Merwe.
Die polisie kan min doen aan baie van die oorsake van misdaad in Suid-Afrika omdat dit maatskaplik-ekonomies van aard is. Foto: Argief
Volgens hom het ’n plaaslike veiligheidsmaatskappy gereageer, maar die rowers was te vinnig vir hulle.
Van der Merwe sê hy kan nie sê in watter motor hulle gevlug het nie, maar kan bevestig dat dit ’n swart nutsvoertuig was.
“Die veiligheidswagte is tussen die M3- en die M17-hoofweg na Springs afgelaai. Dit is nie ver van die sentrum af nie en die veiligheidswagte kon dus teruggestap,” sê Van der Merwe.
Een van die veiligheidswagte is met ’n vuurwapen oor die kop geslaan toe die rowers besef het dat hy probeer om hul registrasienommer te memoriseer. Die ander twee veiligheidswagte is nie beseer nie en volgens Van der Merwe is die beseerde wag nie ernstig beseer nie.
Hy sê omdat die verdagtes nog nie in hegtenis geneem is nie, kan hy nie die veiligheidswagte se name bekend maak nie.
Volgens hom is die saak by die polisie aangemeld.
Kapt. Manare Ramotshela, polisiewoordvoerder in Alberton, sê hy is nie bewus van die voorval nie en dat die polisie dit nie ondersoek nie.
Meer oor: Alberton | Veiligheidswagte | Ontvoering
Gewapende rowers gevang